Vrae oor Afrikaner-borsbeelde in NederlandDie borsbeelde van Paul Kruger, Christiaan de Wet en Louis Botha (Foto: Verskaf) Leefbaar Rotterdam, ’n Nederlandse politieke party, het vrae aan Rotterdam se stadsbestuur gestuur rondom die verdwyning van borsbeelde van historiese Suid-Afrikaanse figure uit die Afrikaanderwijk, ŉ buurt in die hartjie van dié stad. Borsbeelde van Paul Kruger, Christiaan de Wet en Louis Botha is in ’n gebou op die hoek van Bloemfontein- en Bothastraat in die Afrikaanderwijk in Rotterdam bewaar totdat dié gebou in 2013 gesloop is. Volgens Dennis de Witte van Leefbaar Rotterdam was daar nog agt ander borsbeelde ook in dié buurt, waarvan twee reeds vernietig is. Geert Koster en Caroline Aafjes-Van Aalst, raadslede van Leefbaar Rotterdam, het gesê dié borsbeelde het mettertyd verdwyn. Dié party wil nou weet wat van die beelde geword het en eis ’n verduideliking van die stadsbestuur. Die party wil ook weet of die stadsbestuur alternatiewe het vir die bewaring en uitstalling van die beelde, en of daar nóg beelde en kunswerke is wat slegs stof vergaar en deur die munisipaliteit gestoor word. “Kultuurgeskiedenis en die bewaring daarvan is iets wat die party nog altyd na aan die hart lê. Wie nie hulle verlede ken nie, ken nie hulle eie geskiedenis nie,” sê Koster en Aafjes-Van Aalst. Die Afrikaanderwijk het om en by 1900 tot stand gekom en die naam kom van die straatname in die buurt wat die Suid-Afrikaanse geografie eggo. Die buurt was nog altyd ’n teken van die noue band tussen die Afrikaners en die Nederlanders. “Ons wil veral nou die bande tussen Afrikaners en Nederlanders koester, veral noudat Afrikaners in Suid-Afrika deur ’n onseker toekoms in die gesig gestaar word,” het Koster en Aafjes-Van Aalst gesê.